Nos Johannes Guillons, civis Matisconensis, tenentes sigillum commune excellentissimi domini nostri Francorum regis in Matisconensi bailliva constitutum, notum facimus universis presentes litteras inspecturis et audituris quod coram mandato regio nostro videlicet Bartholomeo Gruati de Digoin, auctoritate regis notario publico jurato, etc., constituta nobilis domina, domina Johanna de Capella, uxor nobilis viri domini Stephani de Communes, militis, domini de Mariaco, parochie Marisiaci, Eduensis dyocesis, de auctoritate, voluntate, consensu et mandato predicti domini sui et mariti sibi quo ad subsequentia, ut asserit, prestitis, non vi, non dolo non metu ad hoc inducta nec in aliquo circumventa, sed sciens, providens et spontanea, pro suis negociis et necessariis expediendis et supportandis et debitis pacificendis et solvendis, vendit pro se et suis heredibus vel ab eadem causam habentibus seu habituris, cedit, concedit, quittat penitus et deliberat titulo pure, legitime, perfecte et perpetue venditionis ac irrevocabilis inter vivos nobili viro Guioto de Canali, domicello, et suis heredibus imperpetuum res et bona hereditaria que inferius sequuntur: videlicet, nemus seu boscum ipsius domine Johanne, nuncupatum de Capella, dictum seu nominatum nemus de Monte Columbi, situm in finagio seu territorio de Rocho, cum fundo, proprietate, possessione et arboribus ipsius nemoris sive bosci, una cum omnibus et singulis territoriis et appendiciis ejusdem prout situatur inter nemus de la Chaloere ex una parte, et nemus quondam Martini de Stangno ex altera, territorium dictum de Reaille ex alia et iter publicum per quod itur de Chathoeria apud Milayum ex altera parte, una cum stangno seu platea stangni adherente predicto nemore vocato Stangnum de Villa, cum fondo et terragiis sive territoriis predictorum Stangni et platee; item, mansum et tenementum quod quondam fuit Girardi Laverget, una cum jure et actione quod et quam ipsa domina venditrix habet in tenementariis dicti mansi seu tenementi; item, mansum et tenementum Guillelmi Laverget; item, mansum et tenementum Stephani Chapotat, cum omni jure et actione, possessione et proprietate quod et quas predicta venditrix habet, habere potest et debet in mansis et tenementis predictis ac tenementariis eorumdem, tam sit in domibus, vercheriis, pratis, terris, nemoribus, pascuis, usagiis, taillivis, censivis, corveyis, aquarum decursibus, rippariis, quam aliis rebus predictis nemori, tenementis, mansis et tenementariis predictis pertinentibus quibuscumque et quovis nomine censeantur: que res et bona vendita sunt et movent de feodo seu fondo nobilis et potentis viri domini de Rocha Milaii, precio videlicet quater viginti et decem librarum Turon. bonorum, uno denario auri ad scutum de cugno domini regis predicti cursum habente pro triginta et sex solidis Turon. in summa hujusmodi precii computato et soluto, traditarum, solutarum et deliberatarum dicte domine venditrici a dicto Guioto emptore, in specie auri predicta, coram dicto notario, etc. Datum et actum apud sanctum Anthonium juxta Tholonum, die mercurii post dominicam diem que cantatum fuit in Dei ecclesia Judica me, hora prima dicte diei, anno Domini millesimo trecentesimo quinquagesimo secundo, presentibus Galterino Efferici de Tholono et Stephano de Genelayo, testibus ad premissa a dicto notario regis vocatis et rogatis.